LT Europos Sąjungos oficialusis leidinys L 17/1

KOMISIJOS REGLAMENTAS (ES) Nr. 36/2014

2014 m. sausio 16 d.

kuriuo dėl didžiausios leidžiamosios aminopiralido, chlorantraniliprolio, ciflufenamido, mepikvato, metalaksilo-M, propamokarbo, piriofenono ir chinoksifeno likučių koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) didžiausia leidžiamoji metalaksilo-M ir chinoksifeno likučių koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje, o aminopiralido, chlorantraniliprolio, ciflufenamido, mepikvato, pencikurono ir propamokarbo DLK nustatyta to reglamento III priedo A dalyje. Konkreti piriofenono DLK nebuvo nustatyta, o medžiaga nebuvo įtraukta į Reglamento (EB) Nr. 396/2005 IV priedą, taigi taikoma numatytoji 0,01 mg/kg vertė;

(2) vadovaujantis procedūra, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos chlorantraniliprolio, DLK, kad šį produktą būtų galima naudoti burokėliams, morkoms, salierams, valgomiesiems krienams, topinambams, pastarnokams, petražolių šaknims, gelteklėms, griežčiams, ropėms ir kitiems šakniavaisiams ir gumbavaisiams (išskyrus cukrinius runkelius ir ridikus) apsaugoti;

(3) pateiktos paraiškos leisti naudoti ciflufenamidą sėklavaisiams (išskyrus obuolius ir kriaušes), kornišonams ir moliūginių šeimos daržovėms (nevalgoma luoba) (išskyrus melionus) apsaugoti; mepikvatą – avižoms, kviečiams ir gyvūniniams produktams apsaugoti, atsižvelgiant į pašaruose esančią likučių koncentraciją, atsirandančią dėl mepikvato naudojimo kviečiuose, rugiuose ir miežiuose; metalaksilą-M – serbentams apsaugoti; pencikuroną – bulvėms apsaugoti; propamokarbą – sėjamosioms gražgarstėms ir porams apsaugoti ir piriofenoną – valgomosioms vynuogėms ir vynuogėms vynui gaminti, miežiams, avižoms, rugiams ir kviečiams apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl aminopiralido gyvūniniuose produktuose, į juos patenkančio dėl aminopiralido, naudojamo žolynams apsaugoti, likučių koncentracijos pašaruose. Pareiškėjas teigia, kad Jungtinėse Valstijose, Kanadoje, Bolivijoje, Argentinoje ir Brazilijoje aminopiralido, naudojamo žolynams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių gyvūninių produktų importui, būtina nustatyti didesnę DLK;

(5) taip pat pateiktos paraiškos leisti naudoti chlorantraniliprolį aliejinių augalų sėkloms (išskyrus žemės riešutus, sojų pupeles ir medvilnės sėklas) apsaugoti ir chinoksifeną apyniams apsaugoti. Abiem atvejais pareiškėjai teigia, kad Jungtinėse Valstijose medžiagų, naudojamų tiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių aliejinių augalų sėklų importui, būtina nustatyti didesnę DLK;

(6) atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir vertinimo ataskaitas pateikė Komisijai;

(7) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Tas nuomones Tarnyba pateikė Komisijai, valstybėms narėms ir visuomenei;

(8) Tarnyba padarė išvadą, kad dėl aminopiralido naudojimo žolynams apsaugoti nustatytos DLK pienui, kiaušiniams, taip pat paukštienos ir kiaulienos produktams keisti nereikia. Tarnyba padarė išvadą, kad pateikti duomenys apie chlorantraniliprolio naudojimą aliejinių augalų sėkloms apsaugoti ir pencikurono naudojimą bulvėms apsaugoti nėra pakankami, kad būtų nustatyta nauja DLK. Dėl propamokarbo naudojimo kininiams porams apsaugoti – Tarnyba nerekomenduoja nustatyti siūlomos DLK, kadangi negalima atmesti rizikos vartotojams galimybės. Be to, numatytas naudojimo būdas (purškimas) nėra pagrįstas duomenimis. Todėl nustatyta DLK turėtų likti nepakeista;

(9) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai, ir pareiškėjų prašomi DLK pakeitimai yra priimtini vartotojų saugos atžvilgiu. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrinių augalų nekelia pavojaus viršyti leidžiamą paros dozę (LPD) arba ūmaus poveikio etaloninę dozę (ŪPED);

(10) dėl aminopiralido Tarnyba pasiūlė taikyti kodekse nustatytą didžiausią leidžiamąją koncentraciją (CXL) gyvūniniams maisto produktams, o ne keisti DLK, kaip prašė pareiškėjas, nes CXL grindžiama tomis pačiomis mokslinėmis išvadomis. Ta CXL yra saugi Sąjungos vartotojams, todėl turėtų būti įtraukta į Reglamentą (EB) Nr. 396/2005 kaip DLK;

(11) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, laikoma, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2014 m. sausio 16 d. Komisijos vardu Pirmininkas José Manuel BARROSO

(1) OL L 70, 2005 3 16, p. 1.

(2) EMST ataskaitos pateikiamos svetainėje http://www.efsa.europa.eu:

Reasoned opinion on the modification of the existing MRLs for aminopyralid in food commodities of animal origin. EFSA Journal 2013;11(6):3271 [35 pp.]. doi:10.2903/j.efsa.2013.3271 (Pagrįsta nuomonė dėl gyvūniniams maisto produktams nustatytos aminopiralido DLK keitimo). EFSA Journal 2013;11(6):3271 [35 pp.]. doi:10.2903/j.efsa.2013.3271.

Reasoned opinion on the modification of the existing MRLs for chlorantraniliprole in several root and tuber vegetables and oilseeds (Pagrįsta nuomonė dėl įvairiems šakniavaisiams ir gumbavaisiams bei aliejinių augalų sėkloms nustatytos chlorantraniliprolio DLK keitimo). EFSA Journal 2013;11(7):3296 [36 pp.]. doi:10.2903/j.efsa.2013.3296.

Reasoned opinion on the modification of the existing MRLs for cyflufenamid in pome fruits, cucurbits (inedible peel) and gherkins (Pagrįsta nuomonė dėl sėklavaisiams, moliūginių šeimos daržovėms (nevalgoma luoba) ir kornišonams nustatytos ciflufenamido DLK keitimo). EFSA Journal 2013;11(7):3336 doi:10.2903/j.efsa.2013.3336.

Reasoned opinion on the modification of the existing MRLs for mepiquat in oats, wheat and food commodities of animal origin (Pagrįsta nuomonė dėl avižoms, kviečiams ir gyvūniniams maisto produktams nustatytos mepikvato DLK keitimo). EFSA Journal 2013;11(6):3275 [40 pp.]. doi:10.2903/j.efsa.2013.3275.

Reasoned opinion on the modification of the existing MRLs for metalaxyl-M in currant (red, black and white) (Pagrįsta nuomonė dėl serbentams (raudoniesiems, juodiesiems ir baltiesiems) nustatytos metalaksilo-M DLK keitimo). EFSA Journal 2013;11(7):3297 [25 pp.]. doi:10.2903/j.efsa.2013.3297.

Reasoned opinion on the modification of the existing MRL for 8-hydroxyquinoline in tomatoes (Pagrįsta nuomonė dėl pomidorams nustatytos pencikurono DLK keitimo). EFSA Journal 2012;10(12):3011 [21 pp.]. doi:10.2903/j.efsa.2012.3011.

Reasoned opinion on the modification of the existing MRLs for propamocarb in rocket and leek (Pagrįsta nuomonė dėl sėjamosioms gražgarstėms ir porams nustatytos propamokarbo DLK keitimo). EFSA Journal 2013;11(6):3255 [32 pp.]. doi:10.2903/j.efsa.2013.3255.

Reasoned opinion on the setting of new MRLs for pyriofenone in cereals, grapes and animal products (Pagrįsta nuomonė dėl grūdams, vynuogėms ir gyvūniniams produktams nustatytos piriofenono DLK keitimo). EFSA Journal 2013;11(7):3342 [23 pp.]. doi:10.2903/j.efsa.2013.3342.

Reasoned opinion on the modification of the existing MRL for quinoxyfen in hops (Pagrįsta nuomonė dėl apyniams nustatytos chinoksifeno DLK keitimo). EFSA Journal 2013;11(7):3343 [22 pp.]. doi:10.2903/j.efsa.2013.3343.